ฉลุย! “ครม.” ไฟเขียว “ประกันสังคม” จ่ายเยียวยาลูกจ้างว่างงาน สังเวย “โควิด” นาน 3 เดือน
ฉลุย! "ครม." ไฟเขียว "ประกันสังคม" จ่ายเยียวยาลูกจ้างว่างงาน สังเวย "โควิด" นาน 3 เดือน
ฉลุย! "ครม." ไฟเขียว "ประกันสังคม" จ่ายเยียวยาลูกจ้างว่างงาน สังเวย "โควิด" นาน 3 เดือน
15 เม.ย. 2563

นายสุทธิ สุโกศล ปลัดกระทรวงแรงงาน เปิดเผยว่า ที่ประชุมคณะรัฐมนตรี (ครม.) วันนี้ (15 เม.ย.63)​ มีมติเพิ่มสิทธิประโยชน์ให้แก่ผู้ประกันตนกรณีว่างงานอันเนื่องมาจากเหตุสุดวิสัย โดยนอกจากเป็นกิจการที่ภาครัฐสั่งให้หยุดชั่วคราวแล้ว รวมไปถึงกรณีว่างงานอันเนื่องมาจากถูกเลิกจ้าง และลาออกเองด้วย ซึ่งเป็นการปลดล็อคให้แก่ผู้ประกันตนที่อยู่ในสถานประกอบการที่ปิดตัวเองเนื่องจากได้รับผลกระทบจากการแพร่ระบาดของไวรัสโควิด-19 หรือสถานประกอบการที่ต้องหยุดดำเนินกิจการ อันถือเป็นเหตุอันสุดวิสัย
โดยผู้ประกันตนจะได้รับเงินเยียวยาจากกองทุนประกันสังคมเป็นจำนวน 62% ของค่าจ้าง หรือเฉลี่ยอยู่ที่ประมาณเดือนละ 7,080 -8,000 บาท เป็นเวลา 90 วัน หรือ 3 เดือน
ส่วนอีกกลุ่มเป็นกลุ่มที่ต้องกักตัวเองเพื่อดูอาการ 14 วัน จะได้รับสิทธิเยียวยา รวมถึงกลุ่มที่ภาครัฐสั่งให้ปิดกิจการเนื่องจากการใช้ พ.ร.ก.การบริหารราชการในสถานการณ์ฉุกเฉิน ก็จะได้รับการเยียวยาในอัตรา 62% ของค่าจ้าง รวม 3 เดือนด้วยเช่นกัน
ส่วนกรณีที่ผู้ประกันตนได้รับผลกระทบจากปัญหาเศรษฐกิจโดยทั่วไป และมีเหตุให้ต้องออกจากงาน หรือถูกเลิกจ้าง จะได้รับการเพิ่มสิทธิของผู้ประกันตนด้วย โดยกรณีที่ลาออกเอง จะได้รับสิทธิเพิ่มขึ้นเป็น 45% จากเดิม 30% เป็นเวลา 90 วัน ส่วนกรณีที่ถูกเลิกจ้าง จะได้รับสิทธิเพิ่มขึ้นเป็น 75% จากเดิม 50% เป็นเวลา 200 วัน
“วันนี้เพิ่งออกมาเป็นมติ ครม. ทางกระทรวงแรงงานจะพยายามเร่งออกกฎกระทรวงให้แล้วเสร็จภายในสัปดาห์นี้ เพื่อจะได้เบิกจ่ายเงินให้แก่ผู้ประกันตนได้เร็วที่สุด” ปลัดกระทรวงแรงงาน ระบุ